**Vážení rodičia, radi by sme Vám dali do pozornosti nasledovné informácie.**

**Odhlasovanie stravy:**

Stravu je možné odhlásiť vždy najneskôr do 18:00 predchádzajúceho dňa cez aplikáciu Edupage do ktorej máte prístup, alebo telefonicky na čísle **032 / 779 36 98** do 14:00. Cez Edupage je možné týmto spôsobom odhlasovať obedy aj počas víkendu, v  nedeľu je odhlásenie možné do 20:00.

V prípade, že obed nestihnete odhlásiť v stanovenom čase, je možnosť prísť si preň v čase od **11:30 do 12:00** a obed Vám dáme do prinesených nádob.

V absolútne **urgentných** prípadoch je možné obed odhlásiť ráno do 7:30, jedná sa však skutočne o výnimočné prípady. Dôvodom je, že jedlo sa začína pripravovať o 6:00, objednávka surovín však prebieha v predchádzajúci deň a teda ráno už nie je možné zmeniť ich množstvo a je potrebné zaplatiť všetko objednané.

**POZOR – RODIČIA ŠKÔLKAROV**

Nezabudnite prosím, že neprítomnosť dieťaťa nestačí nahlásiť pani učiteľke v škôlke, ale odhlásenie stravy je potrebné nahlásiť aj v jedálni.

**Platba stravného:**

Stravné je potrebné zaplatiť vždy do 15. teho predchádzajúceho mesiaca (čiže napríklad za máj do 15. apríla). Pokiaľ používate Edupage, vidíte presne, koľko Vám chýba zaplatiť, koľko máte zaplatené či koľko Vám ostáva. Rovnako je možné platiť priamo cez túto aplikáciu. V ostatných prípadoch je možná platba prevodom na účet alebo šekom.

**Zmeny v jedálnom lístku**

V posledných týždňoch sa niekoľko krát stalo, že sa na poslednú chvíľu zmenilo niečo v jedálnom lístku. Táto skutočnosť nás veľmi mrzí a rodičom sa ospravedlňujeme. Dôvodom je najmä to, že nie vždy nám dodávatelia dovezú požadované množstvo surovín a v požadovanej kvalite. Preto sa môže stať, že v jedálnom lístku je uvedená k obedu mandarínka, no deti dostanú jablká, pretože ponúkané mandarínky boli v nízkej kvalite.

Taktiež do situácie vstupujú náhle karanténne opatrenia pre celé triedy. Vtedy pristupujeme k zmenám v jedálnom lístku v záujme ekonomickej efektivity.

**Na záver by sme chceli poďakovať všetkým rodičom, ktorí dodržiavajú a rešpektujú tieto pravidlá, a ktorých je, chvalabohu väčšina.**

**V prípade, že by ste mali akékoľvek podnety alebo otázky k fungovaniu školskej jedálne, môžete kontaktovať vedúcu, p. Korytárovú, na vyššie uvedenom čísle.**

Jana Korytárová, vedúca ŠJ